**ELŐTERJESZTÉS**

**Szombathely Megyei Jogú Város Közgyűlésének 2019. áprilisi rendes ülésére**

**Javaslat bírósági ülnökök választására**

Magyarország Alaptörvénye Bíróság fejezetének 27. cikk (2) bekezdése értelmében a törvény által meghatározott ügyekben és módon nem hivatásos bírák (ülnökök) is részt vesznek az ítélkezésben. A bírák jogállásáról és javadalmazásáról szóló 2011. évi CLXII. törvény (továbbiakban: Bjt.) rendelkezik a bírósági ülnökjelölés és választás szabályairól.

A Bjt. 216.§ (1) bekezdése alapján az ülnökök megbízatása 4 évre szól. A legutóbbi ülnökválasztásra 2015. évben került sor, akiknek a megbízatása 2019. évben, az új ülnökválasztástól számított 30 nap elteltével jár le. A Magyar Köztársaság Elnöke 95/2019. (III.5.) KE határozata alapján a bírósági ülnökök megválasztását 2019. március 7. és 2019. április 30. napja közé eső időtartamban kell lebonyolítani.

A Bjt. 215. § (1) bekezdése szerint a járásbíróság ülnökeit a bíróság székhelye szerint illetékes helyi önkormányzat, illetve települési nemzetiségi önkormányzat képviselő-testülete, a törvényszék, valamint a közigazgatási és munkaügyi bíróság ülnökeit a megyei illetve megyei jogú város képviselő-testületei és a területi nemzetiségi önkormányzatok képviselő-testületei választják meg az Országos Bírósági Hivatal Elnöke 20.SZ/2019.(II.21.) OBHE határozata mellékletében meghatározott számban. E szerint a Szombathelyi Törvényszékreösszesen 6 fő általánosülnök és 6 fő fiatalkorúak büntető ügyében eljáró ülnök választható meg, ebből a Vas Megyei Közgyűlés 4 fő általános és 4 fő fiatalkorúak büntető ügyében eljáró ülnököt**,**  **Szombathely Megyei Jogú Város Közgyűlése** **2 fő általános, 2 fő fiatalkorúak büntető ügyében eljáró ülnököt választhat.** A Szombathelyi Közigazgatási és Munkaügyi Bíróságra összesen 16 fő bírósági ülnök választhatómeg**,** ebből a Vas Megyei Közgyűlés 11 fő ülnököt, **Szombathely Megyei Jogú Város Közgyűlése 5 fő ülnököt választhat.** Az OBH Elnöke a **Szombathelyi Járásbíróságra 20 fő** **a fiatalkorúak büntető ügyeiben eljáró bírósági ülnök** megválasztását tartja szükségesnek Szombathely Megyei Jogú Város Közgyűlése által. Tekintettel arra, hogy a Bjt. 215. § (1) bekezdése a jelölésre egységesen ad lehetőséget a törvényszékhez valamint a közigazgatási és munkaügyi bírósághoz történő választásra, az OBH elnöke a megyei önkormányzat illetve a megyei jogú város önkormányzata közötti együttműködést kért.

A Szombathelyi Járásbíróságra történő ülnökválasztás során biztosítani kell, hogy legalább egy ülnököt miden települési nemzetiségi önkormányzat választhasson, ezért a nemzetiségi önkormányzatok egy-egy ülnök megválasztására jogosultak.

Bírósági ülnöknek általános feltétel szerint az a 30. évét betöltött magyar állampolgár választható meg, aki nem áll cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.

A fiatalkorúak elleni büntetőeljárásban ülnökként a büntetőeljárásról szóló 2017. évi XC. törvény (Be.) 680.§ (5) bekezdésében rögzített különös feltétel szerint kizárólag pedagógus, pszichológus és a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy vehet részt.

Az ülnök nem lehet tagja pártnak, és politikai tevékenységet nem folytathat. Az ülnök megbízatása megszűnik a 70. év betöltésével.

Az ülnökök jelölés alapján választhatók meg, kiket a bíróság illetékességi területén lakóhellyel rendelkező nagykorú magyar állampolgárok, a bíróság illetékességi területén működő helyi önkormányzatok és az egyesületek – kivéve pártokat – jelölik. A fiatalkorúak büntető ügyeiben eljáró bíróság pedagógus ülnökeit a bíróság illetékességi területén működő alapfokú és középfokú nevelési-oktatási intézmények tantestületei, a nem pedagógus ülnökeit az egyesületek -kivéve a pártokat-, a foglalkozásuk szerinti érdekképviseleti szervek, valamint az őket a Be. 680.§ (5) bekezdés c) pontja szerinti munkakörben foglalkoztató, vagy korábban foglalkoztató szervezetek jelölik. A közigazgatási és munkaügyi bíróság ülnökeit elsősorban a munkavállalók és munkaadók érdek-képviseleti szervei jelölik.

Annak érdekében, hogy a bírósági ülnökjelölés lehetőségeiről az érdekeltek tudomást szerezzenek, az erről szóló Hirdetmény helyben szokásos közzétételén túl */Vas Népe, Városi TV Képújsága, a város hivatalos honlapja: a* [*www.szombathely.hu*](http://www.szombathely.hu)*, a Városháza hirdetőtáblája/*, írásban közvetlenül kerestem meg az érintett 63 település polgármesterét, a 4 települési nemzetiségi önkormányzat elnökét, 13 érdekképviseleti szervezet vezetőjét, az egyesületeket a Szombathelyi Civil Fórumban képviselő szervezetek vezetőinek közvetlen megkeresésével, a városban működő valamennyi alapfokú és középfokú nevelési-oktatási intézmény tantestületét, a gyermekvédelmi ellátórendszerben foglalkoztató szervek vezetőit. /pl. gyámhivatal, gyermekvédelmi szakszolgálat stb./, akiket résztelesen tájékoztattam a 2019. évi ülnökválasztásról, a jelölés lehetőségéről és annak feltételeiről.

A megadott 2019. április 10-i jelölési határidőig érkezett bírósági ülnökjelölésekhez csatolni kellett a jelölt elfogadó, valamint arra irányuló nyilatkozatát, hogy a bírósági ülnökké jelöléséhez szükséges, a korábban ismertetett jogszabályban rögzített feltételekkel rendelkezik. Minden ülnökjelölt hatósági erkölcsi bizonyítvánnyal igazolta, hogy büntetlen előéletű és nem áll közügyektől eltiltás hatálya alatt. A fiatalkorúak büntető ügyeiben eljáró nem pedagógus ülnökjelölteknek ezen felül igazolniuk kellett a megválasztásukhoz szükséges adatokat és tényeket az ezeket tartalmazó dokumentumok csatolásával. (*pedagógus, pszichológus diploma másolata, a Be. 680. § (5) bek. c) pontja szerinti munkáltatói igazolás).* Ezen igazolási kötelezettség teljesítése nélkül ülnökké megválasztani a jelöltet nem lehet. Tájékoztatom a Közgyűlést, hogy a valamennyi ülnökjelölt megfelelt a Bjt.-ben megállapított feltételeknek.

A bírósági ülnökjelöltek a nyilatkozataikban mindannyian hozzájárultak, hogy megválasztásukat a testület nyilvános ülésen tárgyalja.

A Bjt.214. § (5) bekezdése alapján egy jelölt kizárólag egy bírósághoz választható meg ülnökké.

A bírósági ülnökválasztás előkészítése során a választási feladatokról, valamint, hogy kettős választás ne történjen a Szombathelyi Törvényszékre illetve a Szombathelyi Közigazgatási és Munkaügyi Bíróságra, a bírósági ülnökjelölések tekintetében folyamatosan együttműködtünk a Vas Megyei Önkormányzattal, illetve a települési nemzetiségi önkormányzatok elnökeivel is. A települési nemzetiségi önkormányzatok nem kívántak élni a választási jogosultságukkal a Szombathelyi Járásbíróságra.

A bírósági ülnöknek jelöltek száma a Szombathelyi Törvényszékre, valamint a Szombathelyi Közigazgatási és Munkaügyi Bíróságra meghaladja az OBH elnöke által meghatározott megválasztható ülnökök számát, a Szombathelyi Járásbíróság esetében viszont az OBH elnöke által meghatározottnál kevesebb, a Be. 680.§ (5) bekezdésében előírt feltételeknek megfelelő ülnök jelölés érkezett. Minderről tájékoztattuk a bíróságok elnökeit és a Közgyűlés által megválasztandó személyek tekintetében előzetesen egyeztettünk a bíróságok elnökeivel.

A bíróságok elnökeinek kérésére a folyamatban lévő peres ügyeikre tekintettel az ülnökjelöltek kiválasztásánál elsőbbségét élveztek azon bírósági ülnökjelöltek, akik korábban ülnökként aktívan tevékenykedtek, és a következő négy évre továbbra is vállalták az ülnöki megbízatást. Fontos szempont volt, hogy jelöltek közül a jogszabályban előírt feltételeknek megfelelő legalkalmasabb, különböző szakképzettségű jelöltek kerüljenek megválasztásra. Mindezek alapján, a bíróságok elnökeinek véleményét is figyelembe véve teszek javaslatot a megválasztandó bírósági ülnökök személyére.

Kérem a Tisztelt Közgyűlést szíveskedjék az előterjesztést megtárgyalni, és a Szombathelyi Törvényszék, a Szombathelyi Közigazgatási és Munkaügyi Bíróság valamint a Szombathelyi Járásbíróság mellett működő bírósági ülnököket a határozati javaslatok szerint megválasztani szíveskedjék.

**Szombathely, 2019. április 17.**

 **Dr. Puskás Tivadar sk.**

**I.**

**HATÁROZATI JAVASLAT**

**…./2019. (IV….) Kgy. számú határozat**

Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Törvényszékhez az alábbi személyeket 4 évre bírósági ülnöknek megválasztja:

1./ Antal Lászlóné

2./ Kis Józsefné

A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Törvényszék elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Puskás Tivadar polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője/

**Határidő:** 2019. május 10.

**II.**

**HATÁROZATI JAVASLAT**

**…./2019. (IV….) Kgy. számú határozat**

Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Törvényszékhez a büntetőeljárásról szóló 2017. évi XC. törvény 680. § (5) bekezdése szerinti, a fiatalkorúak elleni büntetőeljárásban eljáró bírósági ülnöknek 4 évre az alábbi személyeket megválasztja:

1./ Virányiné Németh Terézia

2./ Szabó Katalin

A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Törvényszék elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Puskás Tivadar polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője/

**Határidő:** 2019. május 10.

**III.**

**HATÁROZATI JAVASLAT**

**…./2019. (IV….) Kgy. számú határozat**

Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Közigazgatási és Munkaügyi Bírósághoz az alábbi személyeket 4 évre bírósági ülnöknek megválasztja:

1./ Fülöp Borbála

2./ Gárdosi Istvánné

3./ Korsós Erzsébet

4./ Kövesdi Anita Erzsébet

5./ Dr. Szalókné Sulyok Emília

A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Közigazgatási és Munkaügyi Bíróság elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Puskás Tivadar polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője/

**Határidő:** 2019. május 10.

**IV.**

**HATÁROZATI JAVASLAT**

**…./2019. (IV….) Kgy. számú határozat**

Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Járásbírósághoz a büntetőeljárásról szóló 2017. évi XC. törvény 680. § (5) bekezdése szerinti, a fiatalkorúak elleni büntetőeljárásban eljáró bírósági ülnöknek 4 évre az alábbi személyeket megválasztja:

1./ Dalos Éva

2./ Farkas Attila

3./ Horváth Edit Judit

4./ Lukácsné Kovács Katalin

5./ Dr. Lökkös György József

6./ Marton Imre

7./ Mórné Tóth Gabriella

8./ Piroska László

9./ Pungorné Lakner Katalin

10./ Sejberné Szabó Marianna

11./ Szerdahelyi Árpád

12./ Tóth Beatrix

13./ Tóthné Takács Éva

14./ Varga Zsuzsanna

15./ Újvári Andrea Edit

16./ Dr. Major Gyöngyi Mária

A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Járásbíróság elnökéhez továbbítsa.

Felkéri a polgármestert, hogy az ülnököknek a megbízóleveleket adja át.

**Felelősök:** Dr. Puskás Tivadar polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi, Képviselői és Hatósági Osztály vezetője/

**Határidő:** 2019. május 10.